钦定古今图书集成/历象汇编/庶征典/第135卷 > 《观象玩占》 > 《汉光武渡滹沱冰合赋》唐·独孤及
## 钦定古今图书集成/历象汇编/庶征典/第135卷 > 《观象玩占》 > 《汉光武渡滹沱冰合赋》唐·独孤及

昔汉光武收河北之年，驰马将进，《滹沱》在前，为敌所
迫，当冰不坚。及军装隐辚以登岸，杀气峥嵘而塞川。
意者，欲定神器于兹日，彰圣人之动天。若非“使不道
者丧，有德者王，则水不能以造次而结，冰不能以斯
须而壮。变浩浩之流，为峨峨之状。”拥高旌以进，雷长
毂以上，及企路以全军，又迎风而破浪。于时进隔关
于长津，顾邀遮其后尘，患势莫之敌，没不可振，求一
径而莫遂，惟群臣之不亲。赖王霸至诚之力，协光武
至圣之德，人从悦己之诈，天赞勤王之直，故得舟楫
不设，衣裳不濡，避地以往，乘冰以趋。一水之上，两军
相殊，使后人视水则有，求冰则无，望飞尘而惆怅，对
寒流而踟蹰。由是知天人之合发，与“神祇而相符。不
然，则何以延十二之祚，总四七之辅，灭新室毒流之
日，作汉代中兴之主”，受命之瑞也。亦何异“元女降于
轩辕，白鱼跃于周武”燕赵之间，清流弥弥，高风以远，
遗躅于是。